**Eléni Daniilídou** (kreeka keeles Ελένη Δανιηλίδου; sündinud 19. septembril 1982 Kreetal Chaniás) on Kreeka naistennisist.

2006. aasta seisuga oli ta võitnud neli WTA üksikturniiri ja ühe paaristurniiri. 2003. aastal jõudis ta segapaarismängus Australian Openi finaali. Tema kõrgeimaks kohaks WTA edetabelis jäi 14. koht.

Karjäär
-------

Daniilídou alustas tennisekarjääri 1996. aastal ja jõudis vaevu 14-aastaselt oma esimese ITF-i turniiri finaali. 1998. aasta lõpetas ta WTA edetabelis 294. kohal. Samal aastal võitis ta oma elu 4 esimest ITF-i turniiri. Kokku on ta võitnud 8 ITF-i turniiri, sealjuures kõik kahes setis, viimase neist 2001. aastal.

Esimest korda jõudis ta suure slämmi turniiridele 2001. aastal ja need läksid alguse kohta edukalt. Ta jõudis Wimbledonis teise ja USA lahtistel meistrivõistlustel kolmandasse ringi, alistades sealjuures olümpiapronksi Rachel McQuillani (Austraalia) 6:1, 7:5. Ta lõpetas aasta WTA 82. kohal.

2002. aastal võitis Daniilídou esimese WTA turniiri. See juhtus 's-Hertogenboschis, kus ta alistas Amélie Mauresmo (Prantsusmaa), Justine Henini (Belgia) ja finaalis ka 3:6, 6:2, 6:3 Jelena Dementjeva (Venemaa). Samal aastal jõudis ta Austraalia lahtistel kolmandasse ringi, alistades ka Tatjana Panova (Venemaa) 6:2, 4:6, 6:0, aga siis kaotas ta Jennifer Capriatile (USA) 2:6, 6:3, 1:6. Prantsusmaa lahtistel kaotas ta Kim Clijstersile (Belgia). Wimbledonis jõudis ta neljandassegi ringi, alistades kolmandas olümpiahõbeda Miriam Oremansi (Holland) 7:6 (7:5), 6:4. Seejärel kaotas ta Capriatile 1:6, 6:3, 1:6. USA lahtisteks sai ta juba 28. asetuse, aga kaotas ometi avaringis Henrieta Nagyovále (Slovakkia) 5:7, 6:4, 5:7. Hooaja lõpetas ta WTA 22. numbrina.

2003. aastat alustas Daniildou turniirivõiduga Aucklandis 5. jaanuaril. Järgnenud Austraalia lahtistel sai ta 18. asetuse ja jõudis neljandasse ringi, alistades vahepeal Amy Frazieri (USA) 6:1, 6:2 ja 16. asetusega Nathalie Dechy (Prantsusmaa) 6:4, 6:3. Seejärel kaotas ta Serena Williamsile (USA) 4:6, 1:6. Prantsusmaa lahtistel kaotas ta kolmandas ringis Patty Schnyderile (Šveits) 3:6, 4:6. Hooaja lõpp nii hästi ei läinud, kuid ta lõpetas selle siiski WTA edetabeli 26. kohal.

2004. aastal kaitses Daniilídou Aucklandi turniiri võitu. Järgnesid Austraalia lahtised, kus ta sai 19. asetuse. Teises ringis alistas ta Zimbabwe tennisisti Cara Blacki 3:6, 6:0, 6:1, kuid kaotas kolmandas Mara Santangelole (Itaalia) 4:6, 7:5, 3:6. Prantsusmaa ja Suurbritannia lahtistel kaotas ta avaringis, aga USA lahtistel jõudis 4. ringi võitudega Silvija Talaja (Horvaatia, 3:6, 6:3, 7:5), Anabel Medina-Garriguesi (Hispaania, 1:6, 7:5, 6:4) ja Anna Tšakvetadze (Venemaa, 6:2, 6:4) üle. Seejärel kaotas ta jaapanlasele Shinobu Asagoele (6:7 (4:7), 6:4, 3:6).

2006. aastal võitis Daniilídou turniiri Soulis, alistades finaalis Ai Sugiyama (Jaapan) 6:3, 2:6, 7:6.

2008. aasta alguses võitis Daniilídou turniiri Austraalias Hobartis. Finaal pidi toimuma 11. jaanuaril, aga vastane Vera Zvonarjova (Venemaa) ei tulnud seda vigastuse tõttu mängima. Enne seda oli Daniilídou võitnud teises ringis kõrgeima asetusega Aljona Bondarenko (Ukraina) 6:3, 6:3, veerandfinaalis kohaliku sportlase Casey Dellacqua (6:4, 7:5) ja poolfinaalis Flavia Pennetta (Itaalia) 6:4, 6:3.

2008. aasta suveolümpiamängudel Pekingis kaotas Daniilídou naiste tenniseturniiri üksikmängu avaringis Virginie Razzanole (Prantsusmaa) 3:6, 3:6. Võidu korral saanuks ta mängida Kaia Kanepiga.

Vaata ka
--------

* Tennis 2008. aasta suveolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Eléni Daniilídou** |

* Andmed WTA kodulehel
* Ametlik koduleht